Johannesburg het dán weer waterArgieffoto Johannesburgers sal ’n sug van verligting slaak wanneer hulle teen Woensdagmiddag weer water in hulle krane behoort te hê. Rand Water, die instelling wat grootmaatwater aan die stad verskaf, het aangekondig die grootskaalse sluiting wat al sy reservoirs en watertorings vanaf Maandag geraak het, sal teen vanmiddag weer oopgestel word. Die instelling het in ’n kort verklaring verseker dat sy netwerk weer “operasioneel en stabiel is en dat alle reservoirs [weer] aan aanvraag voldoen”. Maroela Media het vroeër berig beperkte watertoevoer aan alle Rand Water-kliënte sou na verwagting vandeesweek 54 uur duur om ’n 2 500 mm-klep van Lethabo na die Vereeniging-pompstasie te installeer. Die B11-pypleiding was dus tydelik gesluit. Rand Water het ’n beroep op Johannesburgers gedoen om steeds water spaarsamig te gebruik.